Anca Jurma a renunțat la prelungirea mandatului de șef interimar al DNA

Anca Jurma, procurorul – șef interimar al DNA, a renunțat luni să mai solicite prelungirea mandatului la conducerea instituției, a anunțat ministrul Justiției, Tudorel Toader. Acesta a mai spus că CSM a luat act de decizia Ancăi Jurma și urmează ca secția de procurori a CSM să desemneze un nou interimar în ședința de săptămâna viitoare.

Secţia pentru procurori a Consiliului Superior al Magistraturii urma să discute luni prelungirea delegării Ancăi Jurma în funcţia de procuror-şef al Direcţiei Naţionale Anticorupţie.

Pe 9 iulie 2018, procurorul general Augustin Lazăr a emis ordinul prin care Anca Jurma a fost delegată în funcţia de procuror şef al DNA. Jurma fusese desemnată șef interimar după revocarea din funcție a Laurei Codruța Koveși.

Potrivit unor înregistrări publicate în decembrie 2018 de G4Media.ro, șefa interimară a DNA, Anca Jurma discută cu procuroarea Florentina Mirică despre atmosfera generală din DNA, iar din dialoguri rezultă că există o stare generală de demobilizare.

Procurorul Mirică susține la un moment dat că ”nu s-a mai pus problema să scoatem dosare. S-a pus problema să scădem stocul, nu să facem anchetă”, iar șefa interimară a DNA răspunde exasperată că le-a cerut procurorilor ”să facă dosare, ce Dumnezeu!”.

Anca Jurma deplânge apoi lipsa de curaj a procurorilor ”Ei! Băi, deci e o armată de bărbați în această instituție! Ca șoarecii! Ca șoarecii! Cum îi vezi: oileu!”

Citește și

EXCLUSIV AUDIO Procuror DNA: Nu s-a mai pus problema să scoatem dosare, ci să scădem stocul, cu clasări/ Șefa interimară a DNA, Anca Jurma: Facem dosare, ce Dumnezeu! Deci e o armată de bărbați în această instituție! Ca șoarecii! Ca șoarecii!

Anca Jurma, despre înregistrările publicate de G4Media.ro: Am avut o discuție profesională cu o colegă, încercam să căutăm împreună căi de revitalizare a activității DNA/ Dezaprob modul în care colega mea a înțeles să își exprime o nemulțumire profesională

Foto: InquamPhotos / Octav Ganea